ഓപ്പറേഷന് റാഷ് ഡ്രൈവ് 75 പേര്ക്കെതിരെ മോട്ടര് വാഹനവകുപ്പ് നടപടി കോഴിക്കോട്: അമിതവേഗത്തില് പായുന്നവരെയും അനധികൃതമായി രൂപമാറ്റം വരുത്തിയ വാഹനങ്ങളെയും പിടികൂടാന് മോട്ടര് വാഹനവകുപ്പ് നടത്തിയ ഓപ്പറേഷന് റാഷ് ഡ്രൈവില് 75 കേസുകള് റജിസ്റ്റര് ചെയ്തു. എന്ഫോഴ്സ്മെന്റ് വിഭാഗം കഴിഞ്ഞയാഴ്ച നടത്തിയ ഓപ്പറേഷനിലാണ് ഇവര്ക്കെതിരെ നടപടിയെടുത്തത്. അമിതവേഗം, അപകടകരമായ ഡ്രൈവിങ്, അനധികൃതമായി രൂപമാറ്റം വരുത്തിയ വാഹനങ്ങള് എന്നിവയ്ക്കെതിരെയാണ് കൂടുതല് നടപടികളും. സമൂഹമാധ്യമങ്ങളില് പോസ്റ്റ് ചെയ്ത, അപകടകരമായ രീതിയില് വാഹനമോടിച്ചതിന്റെ വിഡിയോകളും പരിശോധിച്ചു. ഇവരില് ചിലര്ക്കെതിരെയും നടപടി സ്വീകരിച്ചിട്ടുണ്ട്. ഇരുചക്രവാഹനങ്ങളുടെ സൈലന്സര് മാറ്റിയ ഒട്ടേറെപ്പേര്ക്കെതിരെ കേസുകള് എടുത്തിട്ടുണ്ട്. സംസ്ഥാന വ്യാപകമായി നടത്തിയ ക്യാംപെയ്നില് കോഴിക്കോട് ജില്ലയില് താരതമ്യേന കുറച്ചു പേര്ക്കെതിരെ മാത്രമേ കേസെടുക്കേണ്ടി വന്നിട്ടുള്ളൂ. കഴിഞ്ഞയാഴ്ച വിവിധ നിയമലംഘനങ്ങള്ക്കെതിരെ ആകെ 864 കേസുകളാണ് എന്ഫോഴ്സ്മെന്റ് വിഭാഗം എടുത്തത്. 7.5 ലക്ഷം രൂപ പിഴയീടാക്കി. എന്ഫോഴ്സ്മെന്റ് ആര്ടിഒ ഷൈനി മാത്യുവിന്റെ നേതൃത്വത്തില് ജില്ലയിലെ 8 സ്ക്വാഡുകളാണ് പരിശോധനകള് നടത്തിയത്.